喜雨晴
作者：方回
朝代：宋

paragraphs: 驟雨送殘雪，山澗沒半膝。
悠悠入深溪，想復高數尺。
赤土流水紅，青土流水碧。
寸步阻爛泥，詩眼返自德。
維茲九江路，巴蜀通大驛。
今事既不然，取道浮梁側。
西偏數巨港，春漲輒泛溢。
無橋復無船，僕曹爲予戚。
老夫負膽氣，動爲萬里役。
江河淮湖間，徑度無怖色。
恭惟天所棐，豈不在正直。
但行無所苦，前路皆晴日。